Blinde Proteas op die voorvoet by WB-toernooiSuid-Afrika se blinde krieketspan by die T20 Wêreldbeker-toernooi in Indië. Foto: Facebook. Die derde T20 Wêreldbeker vir blinde krieketspelers word tans in Indië beslis en ondanks vandag se nederlaag teen Sri Lanka het Suid-Afrika reeds sy stempel op die toernooi afgedruk. Buhle Bhidla se span het Australië Woensdag met vyf paaltjies geklop nadat hulle die wenteiken van 181 lopies binne 19 boulbeurte verbygesteek het. Siyavuya Mahlikihla (2/22) het die Aussies eers tot 180/7 in hul toegelate 20 boulbeurte beperk, waarna Isaac Bidla se vinnige kolfbeurt korte mette met die Australiërs se telling gemaak het. Bidla het 70 lopies vanaf slegs 45 aflewerings geslaan en sy beurt het sewe grenshoue ingesluit. Suid-Afrika speel môre teen Nelpal, terwyl hulle Sondag met Indië sal kragte meet. Ernst Conradie, wat deel van Suid-Afrika se blinde krieketspan was wat in 1998 op die internasionale verhoog uitgegblink het, het al vantevore vir Maroela Media gesê dat gestremde sporthelde en -heldinne nie soveel mediablootstelling in Suid-Afrika kry nie. Foto: Facebook. “Suid-Afrikaanse gestremde sportspanne en atlete presteer gereeld baie beter as die land se ‘normale’ sportkodes op die internasionale verhoog, maar ons sukkel met borgskappe omdat ons nie soveel mediablootstelling geniet nie.” Gelukkig is daar dan klubs soos Differently Abled-krieketklub (DACC) in Pretoria. “Ons is die enigste krieketklub van sy soort in die land en ons reël wedstryde en oefensessies spesifiek vir blinde, dowe, fisiek en verstandelik gestremde spelers. Ons speel in ‘gewone ligas’ – as jy wil – teen ander klubs in die Titans-streek,” het Christo Pelzer (klubvoorsitter) gesê. “Dit is ’n plek waar ’n speler nie anders gesien of hanteer word bloot omdat hy gestrem is nie. Hy kan homself wees en hulle vorm ŉ hegte band met mekaar.” Die Suid-Afrikaanse spelers by die Wêreldbeker-toernooi: Anathi Xelelo, Buhle Bhidla, David Landry, Doctor Malinga, Edrich ter Haar, Fredrik Boer, Isaac Bidla, Ivaan Levendal, Johan Schroeder, Lwande Bhidla, Mathulu Dlamini, Max Geerthsen, Remé Kampher, Simphiwe Khoza, Siyavuya Mahlikihla, Sphelele Khalala en Teboho Moloisane. Uitslae: Bepalings: 10 Desember: Suid-Afrika teen Nepal 11 Desember: Suid-Afrika teen Indië 14 Desember: Suid-Afrika teen Bangladesj